లక్నో: ఎన్నికల వేళ ఉత్తరప్రదేశ్లో రాజకీయాలు వేడెక్కుతున్నాయి. సమాజ్వాదీ పార్టీలో తండ్రి ములాయం సింగ్ యాదవ్, కుమారుడు, సీఎం అఖిలేష్ యాదవ్ మధ్య విభేదాల నేపథ్యంలో ఆ పార్టీ రెండు ముక్కలయ్యే అవకాశాలు కనిపిస్తున్నాయి. పార్టీ గుర్తు సైకిల్ కోసం రెండు వర్గాలు పోరాడుతుండగా ఈసీ దీనిపై త్వరలో నిర్ణయం ప్రకటించనుంది. దీంతో సైకిల్ గుర్తు ఎవరికి దక్కుతుందో అన్న ఉత్కంఠ నెలకొంది.ఈనేపథ్యంలో ములాయం సింగ్ యాదవ్కు లోక్ దళ్ బంపర్ ఆఫర్ ప్రకటించింది. తమ పార్టీ జాతీయ అధ్యక్ష పదవిని నేతాజీ చేపట్టవచ్చని లోక్ దళ్ జాతీయ అధ్యక్షుడు సునీల్ సింగ్ ఆదివారం ప్రకటించారు. ప్రముఖ సోషలిస్టు నాయకుడు చరణ్ సింగ్ 1980లో ఏర్పాటు చేసిన లోక్ దళ్లో ములాయం సింగ్ వ్యవస్థాపక సభ్యుడని ఆయన గుర్తు చేశారు. చరణ్ సింగ్ను యూపీ సీఎంగా గెలిపించిన రైతు నాగలి గుర్తుపై ములాయం సింగ్ పోటీచేయవచ్చని సునీల్ సింగ్సూచించారు. 2012 ఎన్నికల్లో 76 స్థానాల్లో పోటీ చేసిన లోక్ దళ్ అన్నింటా ఓడిపోయింది. ఈసారి ఎన్నికల్లో వంద స్థానాల్లో పోటీ చేసేందుకు ఆ పార్టీ సిద్ధమవుతోంది.
lakno: ennikala vaela uttarapradeshlo rajakeeyaalu vedekkutunnayi. samajwadi paartiiloo tandri mulayam sing yadav, kumarudu, cm akhilesh yadav madhya vibhedaala nepathyamlo aa party rendu mukkalayye avakaasaalu kanipistunnaayi. party gurtu saikil kosam rendu vargaalu poraadutundagaa eesee deenipai twaralo nirnayam prakatinchanundi. deentho saikil gurtu evariki dakkutundo anna utkanta nelakondi.eenepathyamlo mulayam sing yaadavku lok dal bampar affer prakatinchindi. tama party jaateeya adhyaksha padavini netaji chepattavachani lok dal jaateeya adhyakshudu suneel sing aadivaaram prakatinchaaru. pramukha soshalistu nayakudu charan sing 1980loo erpaatu chesina lok dallo mulayam sing vyavasthaapaka sabhyudani aayana gurtu chesaru. charan singnu up cmga gelipinchina raitu nagali gurthupai mulayam sing poticheyavachani suneel singsuuchinchaaru. 2012 ennikallo 76 sthaanaallo poty chesina lok dal anninta odipoyindi. eesaari ennikallo vanda sthaanaallo poty chesenduku aa party siddhamavutondi.